EURO 2024: Tot ce trebuie să știi despre Campionatul European care începe peste două săptămâni
Germania va găzdui Campionatul European de fotbal masculin din 2024, campionat la care va participa și România. Turneul final este programat să se desfășoare între 14 iunie și 14 iulie 2024.
Faza grupelor se va desfășura până pe 26 iunie, perioadă în care România le va întâlni pe Ucraina (17 iunie), Belgia (22 iunie) și Slovacia (26 iunie), iar fazele eliminatorii vor începe de pe 29 iunie. Finala se va juca pe 14 iulie, pe Olympiastadion din Berlin.
Orașele gazdă și transportul
Locațiile gazdă sunt Berlin, Koln, Dortmund, Dusseldorf, Frankfurt, Gelsenkirchen, Hamburg, Leipzig, Munich și Stuttgart. Pentru o deplasare rapidă și convenabilă pe durata turneului, UEFA recomandă mijloacele de transport în comun. Posesorii de bilete la EURO 2024 vor avea un discount la trenul național și internațional, precum și un abonament de călătorie de 36 de ore pentru transportul public, fără costuri suplimentare, potrivit UEFA.
Fiecare oraș gazdă îi va primi pe suporteri în zone dedicate fanilor, cu locuri de vizionare publică. Informații detaliate pentru fiecare oraș în parte pot fi accesate pe pagina specială a UEFA.
Voluntariat
Peste 146.000 de pasionați de fotbal și-au depus candidaturile pentru a deveni voluntari la EURO 2024, iar ulterior au fost selectați 16.000 de voluntari din 124 de națiuni. Voluntarii vor reprezenta Germania în cele zece orașe și stadioane gazdă în timpul evenimentului, întâmpinând oaspeți din întreaga lume și jucând un rol central în a face din turneu un EURO pentru toți, dând viață motto-ului „Uniți prin fotbal” – „Vereint im Herzen Europas” („Uniți în inima Europei”).
Mascota turneului
Mascota oficială a turneului a fost numită Albärt în urma unui vot efectuat în rândul utilizatorilor UEFA.com și al elevilor din întreaga Europă, prin intermediul programului UEFA Football in Schools. Albärt, un ursuleț de pluș, a obținut 32% din voturi. Mascota a fost prezentată pentru prima dată fanilor germani la Gelsenkirchen, în iunie 2023, înainte de meciul amical al echipei naționale împotriva Columbiei.
eEuro
Euro are loc și în format electronic prin eEuro. Acest eEURO este o competiție internațională anuală de sporturi electronice la care participă cei mai buni jucători EA SPORTS FC din Europa, reprezentând echipele naționale UEFA. Pentru faza finală a competiției electronice sunt calificați 8 jucători ce reprezintă 8 țări diferite. Danemarca, Turcia, Israel, Italia, Norvegia, Spania, Ucraina și Germania sunt țările reprezentate de jucătorii eEuro și cele care se vor lupta pentru premiul de 100.000 de dolari. Fanii de acasă vor putea urmări transmisia în direct a fazei finale în luna iulie (urmând să fie anunțată data exactă pe site-ul UEFA).
„EURO 2024 se dorește a fi un festival de fotbal pentru toți fanii, cu accent pe sport și care să reunească oameni din întreaga Europă. Vrem să ne arătăm ca o țară modernă, deschisă și cu o societate diversă. Dorim să inspirăm și să echipăm voluntarii pentru un angajament pe termen lung. Implicăm multe grupuri sociale diferite în turneu, inclusiv printr-un program cultural extins. Vrem să folosim fotbalul ca forță unificatoare pentru a contribui la combaterea rasismului și a discriminării în sport, precum și în alte sectoare”, a declarat Ministrul German de Interne Nancy Faeser.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank